Verżjoni Vidjo: Santa Bernardina Soubirous "Infaħħrek, Missier, Sid is-sema u l-art, għax int dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin. Iva, Missier, għax lilek hekk għoġbok." – Ġesu' f'Luqa 10:21 SANTA BERNARDINA SOUBIROUS Verġni 1844 – 1879 Tagħrif: Din il-qaddisa tibqa' l-aktar magħrufa minħabba d-dehriet li kellha tal-Madonna f'Lourdes. Maria Bernarda twieldet f'Lourdes u kienet il-kbira minn sitt aħwa, ulied Francois Soubirous u martu Louise Castérot. Bernadette, kif kienu jsejħulha d-dar, kienet tifla marradija u tbati bl-ażma, u meta kellha 10 snin anki ħadet il-marda tal-kolera. Missierha li kellu magna tad-dqiq ma kienx jinqala' għan-negozju u l-familja sabet ruħha f'faqar kbir u kellha tmur toqgħod f'dar se taqa' u ma taqax. It-tifla rċeviet ftit skola, u kienet miżmuma bħala moħħha ma jagħtihiex. Fl-1858, fis-sena li fiha għamlet l-Ewwel Tqarbina, seħħew ġrajjiet straordinarji li biddlu għal kollox ħajjitha u li għamluha tant magħrufa. Id-dehriet tal-Madonna b'kollox kienu 18-il waħda. F'dik tal-25 ta' Marzu, meta Bernadette reġgħet staqsiet lis-sinjura tad-dehriet x'kien jisimha, il-Madonna weġbitha: "Jiena l-Kunċizzjoni Immakulata." Il-Papa B. Piju IX kien ipproklama d-domma tat-tnissil bla tebgħa ta' Marija fit-8 ta' Diċembru ta' tliet snin qabel. L-ilma li ħareġ mill-post fejn Bernadette ħaffret fuq it-talba tal-Madonna sar għajn ta' fejqan għal bosta, imma dak l-istess ilma lilha ma fejjaqhiex mill-mard tagħha. Kienet qaltilha l-Madonna: "Inwiegħdek li nagħmlek hienja, mhux f'din id-dinja iżda fl-oħra." Bernadette kellha tgħaddi minn żminijiet diffiċli: sabet oppożizzjoni u ma kinitx emmnuta kemm mill-awtoritajiet tal-Knisja kif ukoll dawk ċivili. Ma tawx kasha għax qalu li kienet tifla sempliċi, bla skola u tbati mill-alluċinazzjonijiet. Imma s-sinċerità ovvja tagħha u s-sens komun tagħha wasslu biex ħafna bdew jemmnu fid-dehriet. Hi kienet tobgħod il-pubbliċità li għaliha kienet esposta minħabba d-dehriet u kienet tirrifjuta li taċċetta flus jew rigali oħra mill-ħafna nies li kienu jmorru biex jarawha. Fl-1864, talbet biex tidħol fil-kunvent tas-sorijiet ta' Notre Dame f'Nevers, imma minħabba saħħitha ma ġietx milqugħa qabel l-1866, meta kienet aċċettata bħala novizza u ħadet l-isem ta' Maria-Bernarda. Hi għexet il-bqija ta' ħajjitha bħala soru ordinarja u ma ħarġitx mill-kunvent, lanqas fl-1876 fiċ-ċelebrazzjonijiet li saru biex ifakkru l-ftuħ ta' bażilika ġdida f'Lourdes. Jidher li din kienet għażla tagħha; xtaqet kieku tkun preżenti imma riedet tevita l-attenzjoni fuqha. "O, kieku kont nista' mmur bla ma ħadd jarani," qalet. Kellha xewqa kbira li titqaddes: "Jeħtieġli nkun qaddisa," kitbet, "Ġesù dan li jrid minni u jiena obbligata li nkun hekk mill-vokazzjoni tiegħi." Kellha sens kbir ta' umiltà. Dwar dak li ġara minnha qabel ma daħlet reliġjuża, Bernadette xebbhet lilha nfisha ma' xkupa: "Il-Madonna nqdiet bija. Imbagħad qegħduni lura fir-rokna tiegħi. Jiena hienja li nieqaf hemm." Il-mard qatt ma ħallieha għal kollox. L-aħħar erba' snin ta' ħajjitha, il-mard daħal aktar 'il ġewwa. Kienet issofri minn tuberkolożi fl-għadam bi tbatijiet kbar. Mietet ta' 35 sena, nhar is-16 ta' April tas-sena 1879. Bernadette Soubirous kienet iddikjarata qaddisa fis-Sena Mqaddsa tal-Fidwa fl-1933, mill-Papa Piju XI. Il-Festa tal-Verġni Mqaddsa Marija ta' Lourdes tiġi ċċelebrata fil-11 ta' Frar. ( ara Il-Verġni Mqaddsa Marija ta' Lourdes ). Ħsieb : Miljuni ta' nies marru ħdejn l-għajn li ħaffret Bernadette ifittxu l-fejqan tal-ġisem u tal-ispirtu, iżda hi ma ġietx eżentata mill-mard minn din l-għajn. Bernadette għaddiet il-ħajja tagħha, iggwidata biss minn fidi għamja f'affarijiet li ma kinitx tifhem – kif aħna wkoll ngħaddu, minn żmien għal żmien. Alla għażel lil Bernadette minn fost ħafna biex permezz tad-dehriet tal-Madonna, jinħoloq post ta' faraġ u fejqan fil-ġisem u r-ruħ, għall-bnedmin kollha. Imma għaliex intgħażlet propju Bernadette? Nafu li kienet tifla bla ebda importanza, sempliċi u b'nuqqas ta' intelliġenza. Imma dan m'għandux jiskantana ladarba l-Kelma t'Alla stess tgħidilna: "Imma Alla għażel in-nies boloh għad-dinja biex iħawwad l-għorrief; għażel id-dgħajfa tad-dinja biex iħawwad il-qawwija; għażel il-mistmerra mid-dinja, u n-nies li ma huma xejn, biex iġib fix-xejn 'il dawk li huma xi ħaġa. Hekk ebda bniedem ma jkun jista' jiftaħar quddiem Alla" (1 Korintin 1:27-29). U Ġesù nnifsu jgħid li: "Tassew ngħidilkom, li min is-Saltna ta' Alla ma jilqagħhiex bħal tifel ċkejken ma jidħolx fiha" (Mark 10:15). Il-Ġimgħa 23 ta' Ġunju 2017, fl-omelija tiegħu f'Dar Santa Marta, il-Papa Franġisku qal hekk: "Jeħtieġ li niċċekknu biex inkunu nistgħu nisimgħu leħen il-Mulej. Il-Mulej għażilna u sar wieħed minna biex jimxi magħna fil-ħajja, u ta lil Ibnu, il-ħajja ta' Ibnu, għall-imħabba tagħna. Mosè, fil-Ktieb tad-Dewteronomju jgħid li Alla għażilna biex inkunu l-poplu tiegħu fost il-popli kollha tad-dinja. F'dan it-test, insibu żewġ kelmiet partikolari: 'għażla' u 'ċokon'. Ma konniex aħna li għażilna lilU imma kien Alla li sar ilsir tagħna. Intrabat ma' ħajjitna biex ma jinfired qatt iżjed. U Hu jibqa' fidil f'dan l-atteġġjament tiegħu. Aħna ġejna magħżulin għall-imħabba u din hi l-identità tagħna. Tgħid, jien għażilt din ir-reliġjon? Le, int m'għażilt xejn. Huwa Hu li għażel lilek, sejjaħlek u ntrabat miegħek. U din hi l-fidi tagħna. Jekk dan ma nemmnuhx ma nkunux fhimna x'inhu l-messaġġ ta' Kristu, ma nkunux fhimna l-Vanġelu. Dwar it-tieni kelma: iċ-ċokon, niftakru li Mosè għamilha ċara li Alla kien għażel il-poplu ta' Iżrael, għax kien l-iċken fost il-popli. Alla, innamra maċ-ċokon tagħna u għalhekk għażilna. Hu jagħżel liż-żgħar, mhux lill-imkabbrin, lill-kbar. Hu juri ruħu liċ-ċkejknin: Ħeba dawn il-ħwejjeġ lil min hu għaref u wriehom liċ-ċkejknin. Jekk int trid tifhem xi ħaġa mill-misteru ta' Ġesù, iċċekken. Agħraf ix-xejn tiegħek għax Alla mhux biss jagħżel u juri ruħu liċ-ċkejknin imma jsejħilhom: 'Ejjew għandi intom ilkoll li tinsabu mħassbin u mtaqqlin u jiena nfarraġkom.' Intom li intom ċkejknin – minħabba t-tbatija, minħabba l-għeja.... Allura lill-kbar ma jsejħilhomx? Qalbu miftuħa, imma l-imkabbrin ma jirnexxilhomx jisimgħu leħen il-Mulej għax huma mimlijin bihom infushom. Il-Qalb ta' Alla hija Qalb li tħobb, li tagħżel, li hi fidila u li tintrabat magħna, li turi ruħha liċ-ċkejknin, issejħilhom u tiċċekken hi stess. Il-problema tal-fidi hi l-qofol tal-ħajja tagħna: nistgħu nkunu twajba ħafna imma ma jkollniex fidi jew tkun nieqsa." U int, tgħodd ruħek maċ-ċkejknin, bħal Santa Bernardina Soubirous, biex bis-sinċerità , bil-fidi u b'qalb miftuħa tilqa' l-Kelma ta' Alla u tgħix kif iridna Hu? Ejjew ma ninsewx, li f'din id-dinja min jitkabbar, jiċċekken u min jiċċekken, jitkabbar għall-eternità! Bħala għajnuna biex wieħed jitlob ir-Rużarju, hekk kif talbitna l-Madonna permezz ta' Santa Bernardina ġewwa Lourdes, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti. Fih issibu ġabra ta' vidjos kollha fuq ir-Rużarju. Ara din il-link: https://devozzjonilejnmarija.wordpress.com/youtube/ Talba : O Santa Bernardina Soubirous, li kont ċkejkna f'din id-dinja, imma ġejt magħżula għal tmintax-il aparizzjoni tal-Immakulata Verġni Marija u bil-privileġġ li titkellem magħha b'mod dirett, issa li qed tgawdi b'mod etern is-sbuħija tal-Immakulata Omm Alla, interċedi għalina, ħalli nimxu fit-toroq sempliċi tal-fidi. Għinna nobdu bħalma għamilt int, lir-Reġina tas-sema, billi ngħidu r-Rużarju ta' kuljum u billi nagħmlu penitenza għall-midinbin. Ammen. English Version: http://saintscatholic.blogspot.com/2012/04/st-bernadette-soubirous.html Alternative Reading: https://www.franciscanmedia.org/saint-bernadette-soubirous/ Wikipedia: https://en.wikipedia.org/wiki/Bernadette_Soubirous Film 1: Film 2: Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link: https://ruzarji.wixsite.com/devozzjonilejnmarija Nota: It-Tagħrif dwar din il-qaddisa tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ed2cfc5d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
16 ta' April: Santa Bernardina Soubirous